b'\n_START_ARTICLE_\nSam Nujoma\n_START_PARAGRAPH_\nSamuel Daniel Shafiishuna Nujoma (s\xc3\xbcndinud 12. mail 1929 Ongandjeras) on Namiibia poliitik, esimene Namiibia president. Ta oli presidendi ametis 21. m\xc3\xa4rtsist 1990 kuni 21. m\xc3\xa4rtsini 2005._NEWLINE_Sam Nujoma s\xc3\xbcndis Namiibia p\xc3\xb5hjaosas Ongandjeras. Ta oli 11-lapselise pere vanim laps. Sam Nujoma ema Helvi Mpingana Kondombolo oli \xc3\xbcks k\xc3\xb5ige vanemaks elanud namiibialasi; ta suri 2008. aastal 110-aastasena. Suure osa lapsep\xc3\xb5lvest veetis Sam pere loomi karjatades ja nooremate \xc3\xb5dede-vendade j\xc3\xa4rele valvates. Aastatel 1937\xe2\x80\x931945 k\xc3\xa4is ta Okahaos Soome misjonikoolis. Aastal 1946 kolis ta Walvis Baysse t\xc3\xa4di juurde, kus asus t\xc3\xb6\xc3\xb6le poeabilisena. Kolm aastat hiljem asus ta elama oma onu juurde Windhoeki, kus hakkas t\xc3\xb6\xc3\xb6le raudteel ja \xc3\xb5ppis \xc3\xb5htukoolis. 1950. aastate algusest osales Nujoma aktiivselt ameti\xc3\xbchingut\xc3\xb6\xc3\xb6s._NEWLINE_Aastal 1957 lahkus Nujoma t\xc3\xb6\xc3\xb6lt, et asuda aktiivsemalt vastupanuliikumisega tegelema. Koos Andimba Toivo ya Toivoga asutas ta 1959. aastal Ovambomaa Rahvaorganisatsiooni, tulevase SWAPO eelk\xc3\xa4ija. Samal aastal ta vahistati, kuid tal \xc3\xb5nnestus maapakku p\xc3\xa4\xc3\xa4seda. Aprillis 1960 valiti Nujoma eksiilis olevana \xc3\xa4sjaasutatud Edela-Aafrika Rahvaorganisatsiooni esimeheks._NEWLINE_1960. aastatel v\xc3\xb5ttis Nujoma endale lisanime Shafiishuna, mis t\xc3\xa4hendab ambo keeles v\xc3\xa4lku._NEWLINE_P\xc3\xa4rast 29-aastast eksiili p\xc3\xb6\xc3\xb6rdus Sam Nujoma 1989. aastal kodumaale tagasi. Ta valiti parlamendi liikmeks ja parlament valis ta iseseisva Namiibia esimeseks presidendiks. Ta valiti ametisse tagasi aastatel 1994 ja 1999. Neljandaks ametiajaks ei lubanud p\xc3\xb5hiseadus teda enam valida ning 2005. aastal valiti uueks presidendiks Hifikepunye Pohamba. Novembris 2007 sai Pohamba ka Edela-Aafrika Rahvaorganisatsiooni esimeheks._NEWLINE_Sam Nujoma on saanud palju v\xc3\xa4lisriikide aum\xc3\xa4rke ja aunimetusi, sealhulgas 1973. aastal Rahvusvahelise Lenini rahupreemia.'